Sálfræðiráðgjöf háskólanema við Háskóla Íslands heldur áfram að bjóða upp á Sálrækt , hópmeðferð fyrir háskólanema sem vilja leysa úr sálrænum vanda og rækta geðheilsu sína , á nýju ári . Sálrækt fór á stað á síðasta skólaári og skilaði samkvæmt mælingum góðum árangri . Þrír sálfræðingar , sem eru í doktorsnámi við Sálfræðideild , og forstöðumaður ráðgjafarinnar stýra hópmeðferðinni . Nú á vormisseri 2020 verða hópfundir haldnir á föstudögum vikulega , kl. 13 - 14.30 . Áhugasamir geta sent póst á hopmedferd@hi.is með nafni sínu og símanúmeri til að sækja um þátttöku og verða svo boðaðir í inntökuviðtal . Athugið að þátttökufjöldi er takmarkaður . Um er að ræða opinn hóp þar sem þátttakendur vinna að markmiðum sínum og nýir þátttakendur geta komist að þegar þau markmið hafa náðst og pláss losna . Sálfræðiráðgjöf háskólanema hefur verið starfrækt frá árinu 2013 . Markmið hennar er að þjálfa framhaldsnema í sálfræði í klínískum störfum og veita bæði háskólanemum og börnum þeirra sálfræðiþjónustu gegn afar vægu gjaldi . Frá upphafi hafa um 120 sálfræðinemar hlotið þar starfsþjálfun og skipta málin sem komið hafa til kasta þeirra hundruðum . Við Sálfræðiráðgjöf háskólanema er fengist við fjölbreyttan vanda , t.d. kvíða , þunglyndi , frestanahneigð , fullkomnunaráráttu , lágt sjálfsmat , svefntruflanir , félagsfælni og fleira .